দলে কোনও পদ না থাকলেও এই শশীকলার সঙ্গেই নিজেই বাসভবনে থাকতেন জয়ললিতা। মুখ্যমন্ত্রীর সঙ্গে তাঁর ঘনিষ্ঠতার জন্যই তাঁর কতৃত্ব নিয়ে কেউ কোনওদিন প্রশ্ন তুলতে পারেননি। জয়ললিতা অসুস্থ থাকার সময়েও হাসপাতালে শশীকলাকে উপেক্ষা করে কেউ আম্মার ধারেকাছে ঘেঁষতে পারেননি। একটি সর্বভারতীয় সংবাদমাধ্যমের দাবি, গত সোমবার জয়ললিতার মৃত্যুর আগেই শশীকলা দলের বিধায়কদের সাদা কাগজে সই করিয়ে নিয়েছেন। রবিবার সন্ধেবেলা হাসপাতালেই হৃদরোগে আক্রান্ত হন জয়ললিতা। এর তিন ঘণ্টা পরে দলের সমস্ত বিধায়ক এবং মন্ত্রীদের বলা হয়, জয়ললিতার ছোটখাটো একটি অস্ত্রোপচার চলছে। পরের দিন সকালবেলাতেই সব মন্ত্রী এবং বিধায়কদের চেন্নাইয়ের অ্যাপেলো হাসপাতালের বেসমেন্টে একটি বৈঠকে ডাকা হয়। সেখানেই সব বিধয়াকদের তিনটি সাদা কাগজে সই করতে নির্দেশ দেন শশীকলা। সেই কাগজে বিধায়কদের নামের তালিকা ছাড়া আর কিছু লেখা ছিল না। প্রত্যেকে বিধায়ক নিজেদের নামের পাশে সই করেন। কেন সই করানো হচ্ছে সে বিষয়েও বিধায়কদের কিছু বলা হয়নি। সেদিন সন্ধে ছ’টা নাগাদ দলের সদর দফতরে সব বিধয়াকদের বৈঠকে ডাকা হয়। যদিও সেখানে নতুন মুখ্যমন্ত্রী পনিরসেলভম-সহ পাঁচ সিনিয়র মন্ত্রী গরহাজির ছিলেন। এই পনিরসেলভমই তামিলনাড়ুর নতুন মুখ্যমন্ত্রী হয়েছেন। দলীয় বিধায়কদের অনেকের বিশ্বাস, ওই সময়েই শশীকলা এই পাঁচ সিনিয়কর মন্ত্রীর সঙ্গে দরকষাকষি করে পনিরসেলভমকে মুখ্যমন্ত্রীর পদে বসানোর সিদ্ধান্ত নেন।